2. ปัจจัยความเสี่ยง

การบริหารความเสี่ยง

การบริหารความเสี่ยงของบริษัทฯ มุ่งเน้นไปที่ความเสี่ยงด้านกลยุทธ์ ความเสี่ยงด้านปฏิบัติการ
ความเสี่ยงด้านการปฏิบัติตามกฎระเบียบและความเสี่ยงด้านการเงิน
ข้อมูลความเสี่ยงโดยรวมนี้แสดงถึงความเสี่ยงหลักซึ่งเป็นที่ทราบแก่บริษัทฯ
อันอาจเป็นอุปสรรคต่อการบรรลุเป้าหมายทางกลยุทธ์และการเงินของบริษัทฯ ได้ อย่างไรก็ตาม
ข้อมูลความเสี่ยงโดยรวมนี้ไม่ได้รวมความเสี่ยงทุกประเภทที่อาจมีผลกระทบต่อบริษัทฯ
มีความเสี่ยงบางอย่างซึ่งยังไม่เป็นที่ทราบแก่บริษัทฯ
หรือเป็นความเสี่ยงซึ่งในขณะนี้เชื่อว่าไม่มีนัยสำคัญ แต่ในที่สุดแล้วอาจมีผลกระทบอย่างสำคัญต่อธุรกิจ
วัตถุประสงค์ รายได้ เงินได้ สินทรัพย์ สภาพคล่องหรือทรัพยากรทุนของบริษัทฯ ได้

การบริหารความเสี่ยงเป็นส่วนหนึ่งของวัฎจักรการวางแผนธุรกิจ และการพิจารณาทบทวนแผน
นโยบายความเสี่ยงและการควบคุมความเสี่ยงของบริษัทฯ
ได้ถูกกำหนดขึ้นเพื่อให้ความมั่นใจได้ตามสมควรว่าบริษัทฯ
จะบรรลุวัตถุประสงค์ที่วางไว้ด้วยการประสานการควบคุมของฝ่ายบริหารเข้ากับการดำเนินงานประจำวัน
และการตรวจสอบให้เป็นที่แน่นอนว่าบริษัทฯ ปฏิบัติตามข้อกำหนดของกฎหมาย
ผู้บริหารมีหน้าที่ต้องชี้ถึงความเสี่ยงทางธุรกิจที่สำคัญและดำเนินมาตรการรับมือกับความเสี่ยงอย่างเหมาะสม

การเข้ารับความเสี่ยงเป็นส่วนหนึ่งของพฤติกรรมแบบผู้ประกอบการ
กระบวนการบริหารความเสี่ยงช่วยสนับสนุนให้ผู้บริหารเข้ารับความเสี่ยงโดยอยู่ภายใต้การควบคุม
ความเสี่ยงด้านกลยุทธ์และโอกาสอาจมีผลกระทบต่อเป้าหมายในเชิงกลยุทธ์ของบริษัทฯ
ความเสี่ยงด้านปฏิบัติการรวมถึงการเปลี่ยนแปลงที่ไม่คาดหมายในด้านลบอันเป็นผลมาจากกระบวนการ
บุคลากรและระบบภายใน
หรือจากเหตุการณ์ภายนอกซึ่งเชื่อมโยงกับการดำเนินงานจริงของแต่ละธุรกิจ
ส่วนความเสี่ยงด้านการปฏิบัติตามกฎระเบียบครอบคลุมถึงความล้มเหลวที่ไม่คาดหมายในการดำเนินการหรือการปฏิบัติตามนโยบาย
และขั้นตอนปฏิบัติที่เหมาะสม ในส่วนของความเสี่ยงด้านการเงินบริษัทฯ
ได้จำแนกออกเป็นความเสี่ยงที่เกี่ยวกับอัตราแลกเปลี่ยนเงินตรา อัตราดอกเบี้ย
ความผันผวนของราคาน้ำมันและคู่สัญญา ทั้งนี้ บริษัทฯ
ไม่ได้จำแนกประเภทของความเสี่ยงตามลำดับความสำคัญ

ความเสี่ยงด้านกลยุทธ์

บริษัทฯ ดำเนินธุรกิจอยู่ในทุกภูมิภาคทั่วโลก การดำเนินงานของบริษัทฯ
จึงเสี่ยงต่อการเปลี่ยนแปลงทางด้านเศรษฐกิจและการเมืองในประเทศต่างๆ
ทั่วโลกซึ่งอาจมีผลกระทบในทางลบต่อรายได้และเงินได้ของบริษัทฯ

สภาพแวดล้อมทางธุรกิจของบริษัทฯ
ได้รับอิทธิพลจากสภาวะเศรษฐกิจทั่วโลกและในแต่ละประเทศที่บริษัทฯ ดำเนินธุรกิจอยู่ ตัวอย่างเช่น
อัตราการว่างงานอย่างสูงในบางประเทศและความไม่แน่นอนเกี่ยวกับเสถียรภาพการเติบโตอย่างสูงในระยะยาวของเศรษฐกิจจีน
อาจส่งผลให้อุปสงค์ปรับลดลงและสภาพ แวดล้อมทางตลาดในธุรกิจของบริษัทฯ มีความท้าทายยิ่งขึ้น
ปัจจัยอื่นๆ เช่น ความผันผวนของราคาเชื้อเพลิงและวัตถุดิบ
ตลอดจนความขัดแย้งทางการเมืองทั่วโลกซึ่งรวมถึงภูมิภาคตะวันออกกลางและภูมิภาคอื่นๆ
อาจจะยังคงมีผลกระทบต่อปัจจัยด้านเศรษฐกิจมหภาค
และตลาดทุนและตลาดสินเชื่อระหว่างประเทศต่อไป
ส่วนความไม่แน่นอนทางเศรษฐกิจและการเมืองอาจมีผลกระทบในด้านลบอย่างมีนัยสำคัญต่อฐานะการเงินหรือผลการดำเนินงานของบริษัทฯ
และอาจส่งผลให้การกำหนดงบประมาณและการประมาณการของบริษัทฯ มีความยากยิ่งขึ้น

บริษัทฯ
อาจมีความยากลำบากในการวางแผนและบริหารจัดการการดำเนินงานเนื่องจากปัจจัยทางการเมืองที่ไม่เอื้ออำนวย
ซึ่งรวมถึงการเปลี่ยนแปลงทางด้านกฎหมายและกฎระเบียบที่ไม่คาดหมาย เช่น
การควบคุมการนำเข้าหรือส่งออกเงินตราต่างประเทศ กฎระเบียบทางด้านการเดินทะเลที่เพิ่มขึ้น
หรือข้อจำกัดในการส่งผลตอบแทนสำหรับการลงทุนจากต่างประเทศกลับออกไปยังต่างประเทศ
เนื่องจากตลาดเกิดใหม่เริ่มมีความสำคัญยิ่งขึ้นสำหรับการประกอบการของบริษัทฯ
จึงเป็นที่คาดหมายว่าความเสี่ยงดังกล่าวข้างต้นจะเพิ่มขึ้นด้วย
และอาจมีผลกระทบในทางลบต่อฐานะการเงินและผลการดำเนินงานของบริษัทฯ

บริษัทฯ
บริหารจัดการความเสี่ยงด้วยการพิจารณาทบทวนแผนกลยุทธ์ซึ่งกำหนดขึ้นโดยแต่ละหน่วยธุรกิจเป็นระยะ
การพิจารณาทบทวนดังกล่าวมุ่งเน้นที่การรักษาหรือส่งเสริมความสามารถในการแข่งขัน
การบ่งชี้โอกาสสำหรับการเติบโตเพิ่มเติม
และการตอบสนองการเปลี่ยนแปลงหรือแนวโน้มทางด้านอุตสาหกรรม
กฎระเบียบหรือเศรษฐกิจมหภาคซึ่งมีผลกระทบต่อแต่ละธุรกิจ ในทุกๆ เดือน
คณะผู้บริหารจะประชุมเพื่อตรวจติดตามผลการดำเนินงานของกลุ่ม
และแลกเปลี่ยนความคิดเห็นเกี่ยวกับการปรับปรุงแผนธุรกิจและกลยุทธ์ระยะสั้น
เพื่อความมั่นใจถึงการบรรลุเป้าหมายที่กำหนด
นอกจากการใช้ทักษะความสามารถภายในองค์กรในกระบวนการตรวจติดตามและพิจารณาทบทวนนี้แล้ว
ผู้บริหารยังปรึกษา หารือกับผู้เชี่ยวชาญทางด้านอุตสาหกรรมและการเงิน
และสื่อสารกับสถาบันและแหล่งอื่นๆ ที่เชื่อถือได้อย่างสม่ำเสมอ
เพื่อตรวจสอบความเชื่อถือได้ของข้อมูล และวิเคราะห์ความแตกต่างระหว่างสมมุติฐานต่างๆ
การพิจารณาทบทวนอย่างต่อเนื่องนี้ทำให้สามารถดำเนินการแก้ไขได้ล่วงหน้าก่อนที่จะมีการเปลี่ยนแปลงที่สำคัญซึ่งอาจมีผลกระทบต่อผลการดำเนินงานของกลุ่มบริษัทฯ

เนื่องจากธุรกิจของบริษัทฯ จำนวนหนึ่งต้องการเงินลงทุนสูงมาก เวลา ลักษณะ
การกำหนดราคาและการจัดหาเงินลงทุนทั้งในธุรกิจเดิมและกิจกรรมใหม่จึงมีความสำคัญมาก

บริษัทฯ
ได้กำหนดหลักเกณฑ์การลงทุนที่เข้มงวดและติดตามอย่างใกล้ชิดเมื่อมีการปรึกษาหารือเกี่ยวกับการลงทุนใหม่
บริษัทฯ
ได้ลดความเสี่ยงที่เกี่ยวกับการตัดสินใจลงทุนให้เหลือน้อยที่สุดด้วยการใช้แนวทางโดยละเอียด
และการพิจารณาทบทวนการลงทุนที่สำคัญทั้งหมดแบบหลายระดับ

การเข้าซื้อกิจการใหม่เมื่อเร็วๆ นี้อาจทำให้บริษัทฯ เผชิญกับความเสี่ยงในการควบรวมระบบงาน
(integration risks) และเป็นการท้าทายผู้บริหารที่จะลดความซับซ้อนของบริษัทฯ

ความเสี่ยงในการควบรวมระบบงานอาจเกิดขึ้นในด้านต่างๆ อาทิ
การรวมบุคลากรฝ่ายขายและบริการ โลจิสติกส์ การปฏิบัติตามกฎระเบียบ
เทคโนโลยีสารสนเทศและการเงิน ความยากลำบากและความซับซ้อนในการควบรวมระบบงาน
อาจมีผลกระทบในทางลบต่อการสร้างรายได้เพิ่มขึ้นจากการเข้าซื้อกิจการ บริษัทฯ
อาจมีค่าใช้จ่ายทางด้านการควบรวมกิจการ การบริหารและค่าใช้จ่ายอื่นๆ
ที่สำคัญเกี่ยวกับการควบรวมระบบ

นอกจากนี้ อาจเป็นการยากสำหรับบริษัทฯ
ที่จะประสบความสำเร็จในด้านการลดความซับซ้อนของโครงสร้างองค์กรและการประหยัดค่าใช้จ่าย
การเข้าซื้อกิจการอาจนำไปสู่การเพิ่มขึ้นอย่างมีนัยสำคัญของสินทรัพย์ถาวรที่มีอายุการใช้งานยาวนาน
ซึ่งรวมถึงค่าความนิยม
การปรับลดมูลค่าของสินทรัพย์เหล่านี้เนื่องจากการเปลี่ยนแปลงทางธุรกิจที่ไม่คาดหมายล่วงหน้าอาจมีผลกระทบในทางลบอย่างมีนัยสำคัญต่อรายได้ของบริษัทฯ

เนื่องจากกลุ่มได้เติบโตขึ้นและได้เพิ่มกิจกรรมทั้งในประเทศและระหว่างประเทศ
ความซับซ้อนของการดำเนินงาน
และทักษะความสามารถที่จำเป็นสำหรับการบริหารจัดการการดำเนินงานดังกล่าวอย่างมีประสิทธิภาพ
จึงได้เพิ่มขึ้นด้วยเช่นกัน

ในขณะนี้ กลุ่มบริษัทฯ มีทั้งบริษัทย่อยซึ่งกลุ่มเป็นผู้ถือหุ้นรายใหญ่ และบริษัทร่วม
โดยบริษัทเหล่านี้จำนวนหนึ่งจดทะเบียนอยู่ในตลาดหลักทรัพย์แห่งต่างๆ
นอกเหนือไปจากความเสี่ยงด้านกฎระเบียบและการปฏิบัติตามกฎระเบียบ (ซึ่งกล่าวถึงท้ายนี้)
การเติบโตอย่างต่อเนื่องของกลุ่มทั้งในธุรกิจเดิมและโดยผ่านการลงทุนใหม่
จะก่อให้เกิดความท้าทายที่ไม่สิ้นสุดในการบริหารจัดการธุรกิจต่างๆ
และการจัดให้มีทรัพยากรบุคคลซึ่งมีคุณภาพสูงเพื่อการควบคุมดูแล เพื่อที่จะลดความเสี่ยงนี้ บริษัทฯ
ได้ใช้ความพยายามเพิ่มขึ้นอย่างมากในการสรรหา ฝึกอบรมและพัฒนาบุคลากร
และแผนการรักษาบุคลากรเพื่อตอบสนองความจำเป็นทางด้านบุคลากรตามที่คาดหมาย
กรรมการผู้จัดการใหญ่และประธานเจ้าหน้าที่บริหารจะปรึกษาหารือประเด็นปัญหาเกี่ยวกับทรัพยากรบุคคลที่สำคัญกับทุกสายธุรกิจและฝ่ายบริหารธุรกิจเป็นระยะ
และจัดการประชุมผู้บริหารทุกไตรมาสเพื่อปรึกษาหารือประเด็นปัญหาเกี่ยวกับทรัพยากรบุคคลเป็นการเฉพาะ

ความเสี่ยงด้านปฏิบัติการ

กลุ่มธุรกิจขนส่ง

ความเสี่ยงที่เกี่ยวกับกลุ่มธุรกิจขนส่ง

บริษัทซึ่งประกอบธุรกิจขนส่งสินค้าแห้งเทกอง
ในฐานะเจ้าของและผู้ประกอบการเรือเดินทะเลที่ดำเนินธุรกิจอย่างไม่มีขีดจำกัดทางด้านภูมิศาสตร์
ต้องเผชิญกับความเสี่ยงทางด้านภัยพิบัติทางทะเล
อุบัติเหตุที่เกิดจากสภาพแวดล้อมซึ่งส่งผลให้เกิดการเรียกร้องค่าชดเชยจำนวนมาก
ความสูญเสียหรือความเสียหายของสินค้า/ทรัพย์สิน
และการหยุดชะงักของธุรกิจเนื่องจากอุบัติเหตุหรือเหตุการณ์อื่นๆ
ที่เกิดขึ้นจากความบกพร่องของเครื่องจักร ความผิดพลาดของมนุษย์ การเมืองในประเทศต่างๆ
การนัดหยุดงาน การก่อการร้าย การปล้นสะดม สภาพอากาศที่รุนแรง และกรณีและเหตุการณ์อื่นๆ
ซึ่งอาจส่งผลให้เกิดต้นทุนที่สูงขึ้นหรือการสูญเสียรายได้ อย่างไรก็ตาม
บริษัทสามารถจัดทำการประกันภัยกับอุตสาหกรรมการประกันภัยระหว่างประเทศได้เพื่อคุ้มครองความเสี่ยงเกือบทั้งหมดเหล่านี้
อันเป็นมาตรฐานสำหรับเจ้าของ/ผู้ประกอบการเรือระหว่างประเทศ ดังนั้น
บริษัทซึ่งประกอบธุรกิจขนส่งสินค้าแห้งเทกองจึงมีความคุ้มครองที่เพียงพอสำหรับกรณีและเหตุการณ์ดังที่กล่าวมาข้างต้น
ถึงแม้ว่าเบี้ยประกันภัยจะแตกต่างกันไปตามความเสี่ยงต่างๆ ที่สามารถเล็งเห็นได้ของบริษัท

การดำเนินงานของบริษัทฯ อยู่ภายใต้กฎระเบียบที่กว้างและมีการเปลี่ยนแปลงเสมอ
การไม่ปฏิบัติตามกฎระเบียบเหล่านี้อาจส่งผลให้เรือถูกกักกัน
และนำไปสู่การสูญเสียรายได้หรือการเรียกร้องค่าชดเชยจากผู้เช่าเรือ
รวมทั้งค่าใช้จ่ายที่สำคัญในการปรับปรุงเรือ หรือการเปลี่ยนแปลงขั้นตอนการดำเนินงาน
อย่างไรก็ตาม บริษัทฯ มีความระมัดระวังในเรื่องเหล่านี้
และมีการดำเนินงานตามมาตรฐานทางด้านเทคนิคและความปลอดภัยที่กำหนดระหว่างประเทศ

ในการดำเนินงานของเรือ จำเป็นต้องใช้บุคลากรที่มีทักษะความสามารถ เช่น ลูกเรือ
ในทำนองเดียวกัน การบริหารจัดการบริษัทจำเป็นต้องมีผู้จัดการซึ่งมีความสามารถในระดับองค์กร
ตลอดจนความรู้และประสบการณ์ทางวิชาการ
การสรรหาและรักษาบุคลากรดังกล่าวเป็นเรื่องที่สำคัญสำหรับการดำเนินธุรกิจของบริษัทซึ่งประกอบธุรกิจขนส่งสินค้าแห้งเทกอง
อย่างไรก็ดี ด้วยการใช้นโยบายพนักงานที่เป็นธรรมและเหมาะสม บริษัทฯ
จึงประสบความสำเร็จในด้านการสรรหาและรักษาบุคลากรที่มีทักษะความสามารถและคุณสมบัติสูง

เนื่องจากบริษัทซึ่งประกอบธุรกิจขนส่งสินค้าแห้งเทกอง
ได้เพิ่มระดับของการทำสัญญารับขนส่งสินค้าล่วงหน้า
ความเสี่ยงต่อการเปลี่ยนแปลงของราคาน้ำมันจึงสูงขึ้นด้วย เพื่อลดความเสี่ยงนี้
บริษัทได้เข้าทำสัญญาป้องกันความเสี่ยงสำหรับน้ำมันเชื้อเพลิงที่จำเป็นสำหรับสัญญารับขนส่งสินค้าล่วงหน้า
ซึ่งทำให้บริษัทสามารถตรึงต้นทุนไว้ได้ส่วนหนึ่ง

อุตสาหกรรมและตลาดการเดินเรือมีวัฎจักร
และต้องประสบกับความผันผวนในด้านความสามารถในการทำกำไร
มูลค่าของเรือและอัตราค่าเช่าเรือ
อันเป็นผลมาจากการเปลี่ยนแปลงในอุปทานและอุปสงค์ของปริมาณการขนส่ง

จากความไม่แน่นอนและความผันผวนอย่างมากในตลาดที่ซึ่งอัตราค่าเช่าเรืออาจปรับขึ้น
หรือปรับลดอย่างรวดเร็ว บริษัทฯ
จึงมีความเห็นว่าเป็นการรอบคอบที่จะประกันรายได้ในอนาคตด้วยการใช้อัตราค่าเช่าเรือที่สูงตามสมควรเมื่อเป็นไปได้
เพื่อรองรับการปรับลดอย่างรวดเร็วและยั่งยืนของอัตราค่าเช่าเรือในตลาดให้เช่าระยะสั้น
เพื่อที่จะจำกัดความผันผวนนี้ กลุ่มบริษัทฯ
มีเป้าหมายที่จะให้บริการกองเรือที่หลากหลายและมีความสมดุล บริษัทฯ
แบ่งเรือจำนวนหนึ่งเพื่อให้เช่าเหมาลำแบบระยะยาวโดยมีสัญญารับขนส่งสินค้าล่วงหน้าและให้บริการแบบไม่ประจำเส้นทางเป็นส่วนประกอบ
อุปสงค์ในธุรกิจของบริษัทฯ เกิดขึ้นมาจากปริมาณสินค้าที่ต้องการให้เรือของบริษัทฯ ทำการขนส่ง
การเกิดขึ้นของอุปสงค์นี้ขึ้นอยู่กับการเติบโตทางการค้าและเศรษฐกิจของโลกเป็นสำคัญ
ภาวะการเติบโตและการค้าที่ตกต่ำอย่างรุนแรงอาจเป็นการลดอุปสงค์ของเรือ
อุปสงค์ที่ลดลงอย่างมีนัยสำคัญ
โดยเฉพาะอย่างยิ่งในอีกสองสามปีข้างหน้าซึ่งเป็นที่คาดว่าจะมีเรือใหม่เข้าตลาดเป็นจำนวนมาก
อาจนำไปสู่การปรับลดของอัตราค่าเช่าเรือได้

เช่นเดียวกับธุรกิจอื่น บริษัทซึ่งประกอบธุรกิจขนส่งสินค้าแห้งเทกองมีความเสี่ยงทางด้านคู่สัญญา
โดยเฉพาะอย่างยิ่งในช่วงเวลาที่มีความฝืดเคืองทางด้านการเงิน อย่างไรก็ดี บริษัทฯ
ตระหนักถึงความเสี่ยงทางด้านคู่สัญญาที่เกี่ยวข้องกับการเช่าเรือระยะยาวอยู่เสมอ
และได้ใช้ขั้นตอนการประเมินที่เหมาะสมก่อนเข้าทำสัญญาเช่าเรือ นอกจากนี้
บริษัทซึ่งประกอบธุรกิจขนส่งสินค้าแห้งเทกองได้รักษามาตรฐานในเรื่องการชำระเงินอย่างเข้มงวดโดยไม่คำนึงถึงความน่าเชื่อถือทางการเงิน
ด้วยเหตุนี้ในช่วงที่ตลาดซบเซาในรอบปีที่ผ่าน บริษัทฯ
จึงไม่มีความสูญเสียที่มีนัยสำคัญอันเนื่องจากการผิดสัญญาของผู้เช่าเรือ

รายได้ของบริษัทฯ ได้รับมาจากลูกค้าจำนวนหนึ่ง และธุรกิจส่วนใหญ่ของบริษัทฯ
ไม่ได้พึ่งพาลูกค้าเพียงรายเดียว ดังนั้น บริษัทฯ
จึงไม่มีความเสี่ยงในด้านการกระจุกตัวของธุรกิจกับลูกค้ารายใดรายหนึ่ง
หรือการสูญเสียธุรกิจจากลูกค้ารายใดรายหนึ่งจะไม่มีผลกระทบอย่างมีนัยสำคัญต่อธุรกิจของบริษัทฯ
และจะไม่ส่งผลให้เกิดการสูญเสียรายได้ในทันทีและอย่างมีนัยสำคัญ

สถานการณ์โลกที่อาจส่งผลกระทบต่อผลการดำเนินงานและฐานะการเงินของบริษัทฯ

ในอดีต ความขัดแย้งทางการเมืองได้ส่งผลให้เกิดการจู่โจมเรือเดินทะเล การวางทุ่นระเบิดใต้น้ำ
และการจู่โจมในรูปแบบอื่นๆ ที่เป็นการขัดขวางการเดินเรือระหว่างประเทศ ทั้งนี้
พฤติกรรมการก่อการร้ายและโจรสลัดได้ส่งผลกระทบต่อเรือสินค้าในน่านน้ำทวีปต่างๆ อาทิ
ในบริเวณทะเลตะวันออกกลางและทะเลจีนใต้ นอกจากนี้
การคว่ำบาตรทางการทูตก็ได้ส่งผลกระทบต่อบริษัทขนส่งทางทะเลที่มีสัญญากับประเทศที่ถูกคว่ำบาตร
เหตุการณ์เหล่านี้ล้วนแล้วแต่จะส่งผลกระทบต่อผลการดำเนินงานและฐานะการเงินของบริษัทฯ

การจู่โจมโดยโจรสลัดที่มีอยู่อย่างต่อเนื่อง และประสบการณ์ที่เกิดขึ้นกับบริษัทฯ ในรอบสามปีที่ผ่านมา
ทำให้บริษัทฯ ได้จัดหามาตรการเพิ่มเติมที่สำคัญในเรื่องของการป้องกัน การเตรียมความพร้อม
การฝึกฝน กระบวนการ และการอบรมลูกเรือก่อนที่จะนำเรือเข้าไปในเขตของโจรสลัด นอกจากนี้
ยังรวมถึงมาตรการการติดตั้งแนวรั้วลวดหนามที่พันรอบตลอดลำตัวเรือ
การป้องกันห้องพักของลูกเรือและห้องบังคับการเรือ เครื่องมือป้องกันร่างกายและศีรษะแบบทหาร
และการใช้เส้นทางเชื่อมต่อทางทะเลที่มีการตรวจตรา นอกจากนี้
ยังมีการแสวงหามาตราการป้องกันและขัดขวางอื่นๆ กับที่ปรึกษาฝ่ายพลเรือนและฝ่ายทหารอีกด้วย
ยิ่งไปกว่านั้น บริษัทฯ
ได้ซื้อประกันเพิ่มเติมเพื่อคุ้มครองภาระที่อาจเกิดขึ้นจากการที่เรือถูกโจรสลัดยึดหรือถูกจับเรียกค่าไถ่

กลุ่มธุรกิจพลังงาน

ความเสี่ยงที่เกี่ยวกับกลุ่มธุรกิจให้บริการนอกชายฝั่ง

อุตสาหกรรมการให้บริการงานนอกชายฝั่งนั้น
ขึ้นอยู่กับอุตสาหกรรมน้ำมันและก๊าซธรรมชาติเป็นส่วนใหญ่
ซึ่งได้รับผลกระทบจากความผันผวนของราคาน้ำมันและก๊าซธรรมชาติ

เมอร์เมดเป็นผู้ให้บริการงานนอกชายฝั่งแก่อุตสาหกรรมน้ำมันและก๊าซธรรมชาติ
และธุรกิจงานบริการนอกชายฝั่งของเมอร์เมดอาจได้รับผลกระทบจากความผันผวนราคาของน้ำมันและก๊าซธรรมชาติ
ซึ่งมีผลกระทบต่อกิจกรรมการสำรวจ การพัฒนา
และการผลิตน้ำมันและก๊าซธรรมชาติในเอเชียตะวันออกเฉียงใต้ซึ่งเมอร์เมดให้บริการอยู่

บริษัทต่างๆ ที่สำรวจน้ำมันและก๊าซธรรมชาติอาจยกเลิกหรือลดกิจกรรมการสำรวจ ทั้งนี้
ขึ้นอยู่กับราคาตลาดของน้ำมันและก๊าซธรรมชาติ ซึ่งจะทำให้อุปสงค์ของงานบริการนอกชายฝั่งต่างๆ
ของเมอร์เมดลดตามลงไปด้วย
ปริมาณกิจกรรมการผลิตและขุดเจาะที่ลดลงเป็นระยะเวลานานอาจจะมีผลกระทบต่อการปฏิบัติงานและธุรกิจของบริษัทฯ

อุปสงค์ของธุรกิจงานบริการนอกชายฝั่งของกลุ่มบริษัทฯ มีการแข่งขันสูง มีความผันผวน
และผลของการดำเนินงานบริการนอกชายฝั่งต่างๆ อาจมีความผันผวน

อุปสงค์ของการบริการนอกชายฝั่งของเมอร์เมดในช่วงเวลาที่มีอุปสงค์สูง
แต่อุปทานมีอยู่จำกัดจะมีอัตราค่าเช่าเรือสูง แต่ส่วนใหญ่มักจะตามด้วยช่วงเวลาที่มีอุปสงค์ต่ำ
ทำให้อุปทานล้นตลาด และมีผลทำให้อัตราค่าเช่าเรือต่ำ การที่มีเรือสั่งต่อใหม่
เรือที่มีการปรับปรุงสภาพ เรือขุดเจาะ
หรือเรือสนับสนุนงานวิศวกรรมใต้ทะเลนำกลับมาใช้ปฏิบัติงานอีก และเรือต่างๆ
เหล่านี้เข้ามาในตลาดทำให้เกิดอุปทานในตลาดมากขึ้น ซึ่งจะทำให้ยากต่อการขึ้นอัตราค่าเช่าเรือ
หรืออาจมีผลทำให้อัตราค่าเช่าเรือลดลงไป ช่วงเวลาที่มีอุปสงค์ต่ำทำให้มีการแข่งขันที่รุนแรงมากขึ้น
และทำให้สินทรัพย์ต่างๆ ไม่ได้ถูกนำมาใช้ประโยชน์ในบางช่วงเวลา
ทรัพย์สินที่ให้บริการนอกชายฝั่งของเมอร์เมดอาจต้องถูกปล่อยทิ้งไว้โดยไม่ได้ใช้งาน
หรือไม่เช่นนั้นแล้วเมอร์เมดต้องยอมทำสัญญาที่ได้รับค่าตอบแทนต่ำตามสภาพตลาดในอนาคต
นอกจากนี้ ความสามารถของเมอร์เมดในการต่อสัญญา หรือทำสัญญาใหม่
และเงื่อนไขของสัญญาเหล่านี้ขึ้นอยู่กับสภาวะต่างๆ ของตลาดในเวลาที่มีการพิจารณาสัญญาต่างๆ
ดังกล่าว

นอกจากนี้ เนื่องด้วยสัญญาการให้บริการงานวิศวกรรมใต้ทะเลส่วนใหญ่มีลักษณะเป็นสัญญาระยะสั้น
การเปลี่ยนแปลงต่างๆ ของสภาวะตลาดสามารถส่งผลกระทบต่อธุรกิจอย่างรวดเร็ว นอกจากนี้
เนื่องด้วยธุรกิจงานบริการนอกชายฝั่งของเมอร์เมดเป็นธุรกิจที่ทำสัญญาเป็นโครงการ ดังนั้น
กระแสเงินสดหมุนเวียนของกลุ่มธุรกิจงานบริการนอกชายฝั่งจึงไม่อาจคาดเดาได้และอาจไม่สม่ำเสมอ
และจากความผันผวนของอุปสงค์ อาจทำให้ผลประกอบการของเมอร์เมดผันผวนได้

กลยุทธ์ของบริษัทฯ คือ การให้สินทรัพย์ของบริษัทฯ
มีสัญญาระยะยาวซึ่งจะช่วยให้มีรายได้ที่จะไม่ได้รับผลกระทบจากสภาพตลาดระยะสั้น
และยังเป็นเกราะป้องกันความเสี่ยงจากการผันผวนของตลาด

ธุรกิจงานบริการนอกชายฝั่งของกลุ่มมีความเสี่ยงจากการปฏิบัติงานหลายประการ

ธุรกิจงานบริการนอกชายฝั่งของเมอร์เมดมีความเสี่ยงหลายอย่างที่มาจากอุตสาหกรรมน้ำมัน
และก๊าซธรรมชาติ อาทิ อัคคีภัย ภัยธรรมชาติ ระเบิด การทะลักของน้ำมันออกจากบ่อ
การเผชิญกับความดันผิดปกติ การระเบิดของปล่องภูเขาไฟ ท่อน้ำมันแตกและน้ำมันรั่ว
ความเสี่ยงต่างๆ เหล่านี้อาจมีผลตามมาอย่างร้ายแรง
รวมทั้งการสูญเสียของชีวิตหรือบาดเจ็บอย่างรุนแรง ความเสียหายต่อทรัพย์สิน
และอุปกรณ์ของเมอร์เมดหรือของบริษัทลูกค้า สร้างมลภาวะต่อสิ่งแวดล้อม
การฟ้องร้องเรียกค่าเสียหายต่อการบาดเจ็บของบุคคล ผลกระทบต่างๆ ทางการเมือง
และความเสียหายต่อชื่อเสียงของเมอร์เมด

ธุรกิจงานบริการนอกชายฝั่งของเมอร์เมดยังมีความเสี่ยงจากความขัดข้องของอุปกรณ์
ซึ่งอาจต้องใช้เวลาในการซ่อมแซมนานและทำให้รายได้ของเมอร์เมดต้องสูญเสียไป
ความล้มเหลวในระบบการทำงานหลักอาจทำให้เกิดการสูญเสียชีวิต หรือการบาดเจ็บที่ร้ายแรง
ความเสียหายหรือความสูญเสียต่อเรือและอุปกรณ์
และข้อพิพาททางการเมืองหรือทางกฏหมายที่ยืดเยื้อและมีผลเสียต่อชื่อเสียงของเมอร์เมด

เมอร์เมดลงทุนอย่างต่อเนื่องในกองเรือ โดยเน้นการบำรุงรักษาอย่างเต็มที่
รวมไปถึงการเข้าซ่อมแซมตามกำหนดระยะเวลา
เพื่อที่จะลดความเสี่ยงด้านความบกพร่องของอุปกรณ์
นอกจากนี้เมอร์เมดยังคงเน้นย้ำด้านความปลอดภัยอยู่เสมอ
โดยมีระบบบริหารจัดการความปลอดภัยที่ครบถ้วนพร้อมใช้งาน
ซึ่งจะประกอบไปด้วยแนวทางความปลอดภัยที่ชัดเจน รวมไปถึง
การจัดฝึกอบรมด้านความปลอดภัยอย่างละเอียด
และจัดโครงการเพื่อสร้างความตระหนักถึงเรื่องความปลอดภัย ยิ่งไปกว่านั้น
ลูกค้าก็มีการตรวจสอบกองเรืออยู่เป็นประจำ
และได้ให้ข้อมูลกับเมอร์เมดเพื่อบันทึกในโครงการตรวจซ่อมและบำรุงรักษากองเรือ

ลูกค้าในตลาดเฉพาะกลุ่มของธุรกิจงานบริการนอกชายฝั่งมีจำนวนจำกัด
และการสูญเสียลูกค้าที่สำคัญอาจทำให้เกิดผลกระทบที่สำคัญต่อผลการดำเนินงานของกลุ่มบริษัทฯ

ลูกค้าที่มีศักยภาพในธุรกิจนี้มีจำนวนจำกัด โดยเฉพาะในธุรกิจขุดเจาะ
และจำนวนโครงการที่มีศักยภาพในธุรกิจบริการนอกชายฝั่งก็มีจำนวนจำกัดเช่นกัน ในปีหนึ่งๆ
จำนวนสัญญา และโครงการไม่กี่โครงการ
มีสัดส่วนที่สำคัญต่อรายได้ของธุรกิจบริการนอกชายฝั่งของเมอร์เมด
นอกจากนี้เนื่องด้วยเมอร์เมดมีเรือขุดเจาะทั้งสิ้น 2 ลำ
การสูญเสียลูกค้าของธุรกิจการขุดเจาะไปรายหนึ่งทำให้มีผลกระทบต่อธุรกิจขุดเจาะ
และอาจส่งผลถึงรายได้และผลกำไรของเมอร์เมดโดยรวม
ถ้าเมอร์เมดไม่สามารถหาลูกค้ารายใหม่มาทดแทนลูกค้าที่สูญเสียไปได้

นอกจากนี้ รายได้และกำไรของเมอร์เมดอาจได้รับผลกระทบในทางลบอย่างมีนัยสำคัญ
ถ้าลูกค้าสำคัญรายใดของเมอร์เมดยกเลิกสัญญาหรือไม่ต่อสัญญากับเมอร์เมด
และเมอร์เมดไม่สามารถหาลูกค้ารายใหม่มาทดแทนลูกค้าเหล่านี้ได้

เมอร์เมดต้องทำงานอย่างหนัก
เพื่อรักษาความสัมพันธ์และชื่อเสียงที่ดีของเมอร์เมดกับลูกค้ารายใหญ่ทุกราย และ ณ ปัจจุบันนี้
ยังไม่มีลูกค้ารายใดเลยที่ยกเลิกสัญญาที่ทำไว้กับเมอร์เมดอันเนื่องมาจากผลการทำงานของเมอร์เมด
หรือแม้แต่เมอร์เมดเองก็ไม่เคยมีปัญหาในการเข้าไปประมูลสัญญาฉบับใหม่ๆ
จากลูกค้าที่เคยให้งานประมูล ในเรื่องของเทคนิคที่ด้อยคุณภาพ

กลุ่มธุรกิจโครงสร้างขั้นพื้นฐาน

ความเสี่ยงที่เกี่ยวข้องกับกลุ่มธุรกิจโลจิสติกส์ถ่านหิน

ความเสี่ยงจากการขนส่ง

UMS นำเข้าถ่านหินมาจากประเทศอินโดนีเซียเป็นประจำ
โดยจะใช้เรือบรรทุกสินค้าแห้งเทกองหรือเรือลำเลียง
มีความเสี่ยงที่เป็นไปได้อยู่สองประการในด้านนี้ คือ ความพร้อมของเรือที่จะใช้ขนส่ง
และอัตราค่าระวางเรือที่อาจจะผันผวนในช่วงระยะเวลาที่จะมีการขนส่ง

UMS
ตระหนักถึงสถานการณ์เหล่านี้ดีและได้ดำเนินการแก้ไขด้วยการเข้าทำสัญญาระยะยาวแบบมีกำหนดเวลา
(fixed long term contracts) กับผู้ขนส่งสินค้าและ/หรือสัญญาแบบทันที (spot
contracts) ในขณะเดียวกัน ธุรกิจการขนส่งสินค้าแห้งเทกองของบริษัทฯ
ก็ได้ให้การสนับสนุนในเรื่องการปรับปรุงข้อมูลและการวิเคราะห์ความเคลื่อนไหวของอัตราค่าระวางทุกสัปดาห์
ซึ่งทำให้ UMS สามารถทำการตัดสินใจได้อย่างรวดเร็วและมีข้อมูล

ความเสี่ยงที่เกี่ยวกับการจัดหาถ่านหิน

ปัจจัยหลักที่กระทบต่อการจัดหาและต้นทุนมีดังนี้

  1) ความพร้อมของอุปทานตามข้อกำหนดเฉพาะ/คุณภาพที่ต้องการ

  2) ราคาตามข้อกำหนดเฉพาะ/คุณภาพที่ต้องการ

  3) อัตราแลกเปลี่ยนเงินตรา

ความเสี่ยงที่เกี่ยวกับความพร้อมของอุปทานรวมถึงประสิทธิภาพของเหมือง
และข้อกำหนดเกี่ยวกับความต้องการจากผู้นำเข้ารายใหญ่ โดยเฉพาะอย่างยิ่ง
โรงไฟฟ้าจากประเทศจีน ญี่ปุ่น อินเดียและเกาหลี นอกจากนี้ UMS
ยังมีความเสี่ยงที่เกี่ยวกับข้อกำหนดเฉพาะและคุณภาพซึ่งเกิดขึ้นในประเทศอินโดนีเซียอยู่เสมอ UMS
จะระบุความต้องการปริมาณนำเข้าเป็นรายปี ตลอดจนข้อกำหนดเฉพาะและคุณภาพที่ต้องการ
ในขณะที่ปริมาณในส่วนของผู้จัดหารายใหญ่ของอินโดนีเซียอาจจะไม่อยู่ในระดับของประเทศนำเข้ารายใหญ่ที่กล่าวถึง
แต่ผู้จัดหารายใหญ่ของอินโดนีเซียก็มีสัดส่วนถึงร้อยละ 50 ขึ้นไปของการจัดซื้อของบริษัทฯ
ในขณะเดียวกัน
ข้อกำหนดเฉพาะและคุณภาพจะอยู่ภายใต้การจัดการอย่างเคร่งครัดโดยสัญญาจัดหาถ่านหินซึ่งรวมข้อกำหนดเกี่ยวกับเกณฑ์การปฏิเสธและค่าปรับ

จากมุมมองด้านราคา ดัชนีราคาถ่านหินส่วนใหญ่จะอิงตามราคาตลาดโลก
ราคาของถ่านหินจะผันผวนตามอุปทานและอุปสงค์ทั่วโลก ดังนั้น
ความผันผวนด้านราคาของปัจจัยเหล่านี้จะมีผลกระทบต่อต้นทุนสินค้าขาย UMS
มีการติดตามดัชนีราคาถ่านหินอย่างใกล้ชิด
และด้วยการใช้สัญญาการจัดหาถ่านหินแบบมีกำหนดเวลาคงที่ระยะยาวและสัญญาการจัดหาถ่านหินแบบระยะสั้นซึ่งมีความสมดุลกัน
UMS สามารถบริหารต้นทุนสินค้าขายได้

ต้นทุนสินค้าขายของ UMS ประมาณร้อยละ 90 อยู่ในสกุลเงินดอลลาร์สหรัฐอเมริกา
ในขณะที่รายได้ทั้งหมดเป็นเงินบาท
ทั้งนี้เนื่องมาจากรูปแบบทางธุรกิจที่มีการนำเข้าถ่านหินมาจากประเทศอินโดนีเซียและจำหน่ายให้กับอุตสาหกรรมภายในประเทศ
ดังนั้น UMS จึงอาจมีความเสี่ยงจากอัตราแลกเปลี่ยน ในขณะที่เงินบาทไทยมีมูลค่าลดลง
ต้นทุนวัตถุดิบนำเข้าของ UMS จะสูงขึ้น UMS
บริหารความเสี่ยงนี้ด้วยการใช้สัญญาซื้อขายเงินตราต่างประเทศล่วงหน้า (Forward Contract)
สำหรับต้นทุนการนำเข้าทั้งหมด ดังนั้น UMS
จึงสามารถลดความเสี่ยงทางด้านอัตราแลกเปลี่ยนได้มาก

ความเสี่ยงจากการคู่แข่งรายใหม่

คู่แข่งรายใหม่หลายรายยังคงเข้ามาในตลาดจำหน่ายถ่านหินในประเทศไทย
แต่เดิมนั้นจะเห็นว่าธุรกิจการค้าถ่านหินต้องการเงินลงทุนค่อนข้างน้อยในแง่ของอุปกรณ์และเครื่องจักร
การแข่งขันที่เพิ่มขึ้นได้ส่งผลให้เกิดการตัดราคาและทำให้อัตรากำไรขั้นต้นโดยรวมของผู้ค้าถ่านหินแคบลง

UMS ยังคงใช้กลยุทธ์หลักเพื่อที่จะสร้างความแตกต่างของผลิตภัณฑ์ของตนออกจากผลิตภัณฑ์ของคู่แข่ง
ตัวอย่างเช่น UMS
ให้คำแนะนำแก่ลูกค้าเกี่ยวกับคุณภาพของถ่านหินที่เหมาะสมกับหม้อไอน้ำแต่ละประเภทตามประเภทของอุตสาหกรรม
รวมทั้งให้คำแนะนำแก่ลูกค้าสำหรับการสอบถามทางด้านเทคนิคและที่เกี่ยวกับบริการอื่นๆ

UMS
เป็นผู้ทำการคัดเลือกและปรับปรุงคุณภาพถ่านหินให้เหมาะสมกับหม้อไอน้ำแต่ละประเภทที่ใช้โดยโรงงานอุตสาหกรรมขนาดกลางและเล็ก
เพื่อให้มั่นใจถึงการมีประสิทธิภาพสูงสำหรับลูกค้า ดังนั้น ด้วยฐานลูกค้าที่สำคัญ UMS
จึงสามารถนำเข้าถ่านหินในปริมาณมากโดยใช้เรือขนาดใหญ่ขึ้นและมีค่าใช้จ่ายการขนส่งที่ต่ำลง
เมื่อเปรียบเทียบกับปริมาณและเรือที่มีขนาดเล็กกว่า

จากการที่ชุมชนมีความกังวลมากขึ้นเกี่ยวกับกระบวนการของถ่านหิน เมื่อเร็วๆ นี้
หน่วยงานในระดับท้องถิ่นและจังหวัดหลายแห่ง
ได้ทำการบังคับใช้หรือเพิ่มเติมข้อกำหนดที่เกี่ยวกับการป้องกันอย่างเคร่งครัดเพื่อที่จะคุ้มครองชุมชนและสิ่งแวดล้อม
UMS ได้ปรับปรุงโรงงานอย่างต่อเนื่องเพื่อให้เป็นไปตามและเหนือกว่าข้อกำหนดเหล่านั้น UMS
ได้รับการรับรอง ISO 14001
ซึ่งจะเป็นการสร้างอุปสรรคที่สำคัญในการเข้าตลาดสำหรับผู้ประกอบการรายใหม่จำนวนมาก
ซึ่งเคยลงทุนเพียงเล็กน้อย ในที่สุดแล้ว
ผู้ประกอบการเหล่านั้นจะต้องทำการลงทุนที่สำคัญเพื่อปรับปรุงอุปกรณ์เครื่องจักรและที่ดินสำหรับลานกอง
เพื่อที่จะปฏิบัติตามข้อกำหนดการคุ้มครองสิ่งแวดล้อมที่เปลี่ยนแปลงไป

ความเสี่ยงด้านผลิตภัณฑ์ทดแทนและการขยายตลาด

โดยทั่วไป ทรัพยากรพลังงานหลักที่ใช้ในอุตสาหกรรมของประเทศไทยได้แก่ น้ำมันเตา
ก๊าซธรรมชาติ และถ่านหิน น้ำมันเตาเป็นแหล่งเชื้อเพลิงที่บริษัทผู้ผลิตส่วนใหญ่เลือกใช้
เนื่องจากการจัดหาทำได้สะดวก การใช้งานไม่ยุ่งยากและง่ายต่อการบำรุงรักษา
ก๊าซธรรมชาติเป็นอีกทางเลือกหนึ่งของอุตสาหกรรมเนื่องจากมีราคาถูกกว่าน้ำมันเตา
ส่วนการใช้ถ่านหินเป็นแหล่งพลังงานยังไม่เป็นที่แพร่หลาย

แนวโน้มราคาน้ำมันเตาที่เพิ่มขึ้นอย่างต่อเนื่อง ส่งผลให้ต้นทุนในอุตสาหกรรมโดยรวมเพิ่มขึ้นตาม
ในขณะเดียวกัน ราคาก๊าซธรรมชาติก็ปรับเพิ่มขึ้นเช่นกัน
และเป็นที่ชัดเจนว่าอุปทานของก๊าซธรรมชาติในประเทศกำลังมีแนวโน้มลดลง
ส่งผลให้หลายอุตสาหกรรมเริ่มที่จะหาแหล่งพลังงานทดแทนสำหรับการผลิตและการจัดการต้นทุนการผลิต
ในขณะที่ถ่านหินยังเป็นแหล่งต้นทุนราคาถูกซึ่งมีความเป็นไปได้
แต่ผู้ผลิตหลายรายก็กำลังมองหาแหล่งพลังงานทดแทน อาทิ แกลบ เศษไม้ และพลังงานชีวภาพอื่นๆ

อย่างไรก็ตาม ถ่านหินมีข้อได้เปรียบที่สำคัญเหนือกว่าแหล่งพลังงานอื่นๆ ในด้านต้นทุน
และถ่านหินยังเป็นเชื้อเพลิงที่มีปริมาณสำรองอยู่มากเมื่อเปรียบเทียบกับแหล่งพลังงานธรรมชาติอื่นๆ
และอาจพบได้ในประเทศต่างๆ มากกว่า 100 ประเทศ

UMS คาดหวังว่าความต้องการถ่านหินจะยังคงเพิ่มขึ้นต่อไป
ขณะที่ต้นทุนการผลิตจะมีความสำคัญมากขึ้นในทุกอุตสาหกรรม
หลายอุตสาหกรรมได้หันมาให้ความสนใจในถ่านหินเป็นแหล่งพลังงานทดแทน สำหรับผู้ผลิตเดิม
การพิจารณาเปลี่ยนจากการใช้หม้อไอน้ำซึ่งใช้น้ำมันเตาเป็นหม้อไอน้ำที่ใช้ถ่านหินจะต้องการเงินลงทุน
อย่างไรก็ตาม ด้วยปัจจัยทั้งหมดที่นำมาพิจารณา ซึ่งรวมถึงต้นทุนเชื้อเพลิง
ค่าใช้จ่ายการดำเนินงานและค่าใช้จ่ายการบำรุงรักษา
ผู้ผลิตอาจเห็นถึงผลตอบแทนที่ดีในการเปลี่ยนจากน้ำมันเตาเป็นถ่านหิน

ความเสี่ยงจากชุมชนและที่เกี่ยวกับผลกระทบต่อสิ่งแวดล้อม

ถ่านหินมีหลายประเภท ได้แก่ แอนทราไซต์ บิทูมินัส ซับบิทูมินัสและลิกไนต์ เมื่อนำถ่านหินมาเผาไหม้
ออกซิเจนในอากาศจะทำปฏิกิริยากับถ่านหิน และก่อให้เกิดก๊าซซัลเฟอร์ไดออกไซด์
ถ้ามีการสูดดมก๊าซซัลเฟอร์ไดออกไซด์หรือถ้าก๊าซซัลเฟอร์ไดออกไซด์สัมผัสกับผิวหนัง
อาจทำให้ปอดอักเสบ และเกิดโรคภูมิแพ้
ในขณะเดียวกันฝุ่นผงจากถ่านหินก็อาจทำให้เกิดอาการภูมิแพ้ด้วยเช่นกัน

ปัจจุบัน UMS นำเข้าถ่านหินบิทูมินัสและซับบิทูมินัส ซึ่งมีกำมะถันในระดับต่ำ
(ปริมาณกำมะถันอยู่ในช่วง 0.1-1.5 เปอร์เซ็นต์ ในขณะที่น้ำมันเตามีกำมะถันอยู่ในช่วง 0.1-3.0
เปอร์เซ็นต์) ทำให้มีผลกระทบกับสิ่งแวดล้อมน้อยกว่า

เพื่อที่จะลดการรับรู้ในเชิงลบเกี่ยวกับเรื่องดังกล่าว และผลกระทบทางด้านสิ่งแวดล้อมต่อชุมชน UMS
จึงได้ติดตามกระบวนการผลิตอย่างใกล้ชิดโดยสอดคล้องกับกฎข้อบังคับของรัฐบาล
โดยเฉพาะอย่างยิ่ง UMS ได้ลดการแพร่กระจายของฝุ่นละอองด้วยการใช้ระบบการจัดเก็บแบบปิด
การจัดให้มีผ้าใบคลุมรอบกองถ่านหิน การฉีดน้ำดักฝุ่นไม่ให้ฟุ้งกระจาย การสร้างรั้วสูงรอบคลังสินค้า
และการปลูกต้นไม้โดยรอบบริเวณที่ดินเพื่อดักฝุ่นละออง รถที่บรรทุกถ่านหินจะมีผ้าใบปิดคลุมมิดชิด
และจะมีการล้างล้อรถบรรทุกก่อนที่จะปล่อยออกเพื่อไม่ให้เศษถ่านหินตกลงบนถนน

ความเสี่ยงที่เกี่ยวข้องกับกลุ่มธุรกิจปุ๋ยและคลังสินค้าในเวียดนาม

ความเสี่ยงที่เกี่ยวกับราคาวัตถุดิบของปุ๋ย

ราคาวัตถุดิบของปุ๋ยทั้งในประเทศและทั่วโลกสามารถผันผวนได้ ดังนั้น
บาคองโคจึงอาจต้องปรับเปลี่ยนรายการสินค้า โดยเฉพาะอย่างยิ่งเมื่อตลาดเผชิญกับแนวโน้มที่ตกต่ำ
หรือส่วนต่างที่ลดลงเมื่อตลาดมีแนวโน้มสูงขึ้น
สิ่งเหล่านี้ย่อมเกิดขึ้นได้หากบาคองโคไม่สามารถปรับราคาตามตลาดได้อย่างรวดเร็ว

ในขณะที่ความเสี่ยงนี้ไม่สามารถกำจัดไปได้ทั้งหมด
แต่บรรเทาและลดลงได้ด้วยการควบคุมโดยใช้แนวทาง 2 อย่างคือ

  ก) การดำรงสินค้าคงคลังให้ต่ำ เพื่อที่จะจำกัดความเสี่ยงในสถานการณ์ที่ตลาดมีแนวโน้มตกต่ำ
  และ

  ข) การใช้นโยบายราคาที่แน่นอนและส่วนลด
  พร้อมกับการบริหารจัดการลูกค้าบนพื้นฐานของการมีคุณภาพที่เหนือกว่า
  เพื่อให้บาคองโคสามารถรักษาส่วนต่างเมื่อราคาวัตถุดิบปรับตัวสูงขึ้น

ความเสี่ยงในการจัดหาวัตถุดิบของปุ๋ย

บาคองโคจัดซื้อวัตถุดิบทั้งจากในประเทศและต่างประเทศ ซึ่งโดยทั่วไปอุปทานจะสมดุลกันที่ 50/50
คือ ในประเทศร้อยละ 50 และต่างประเทศร้อยละ 50

ด้วยนโยบายเชิงกลยุทธ์ของบาคองโคในการดำรงสินค้าคงคลังที่ต่ำ
และการจัดซื้อวัตถุดิบแบบทันเวลาพอดี
ส่งผลให้บาคองโคอาจมีความเสี่ยงต่อโอกาสที่จะขาดแคลนวัตถุดิบได้สูงขึ้นในเวลาที่อุปทานของโลกมีความฝืดเคือง

บาคองโคได้สร้างความสัมพันธ์ระยะเวลายาวกับจำนวนผู้จัดหาสินค้าขนาดกลาง
และขนาดใหญ่ในต่างประเทศ ซึ่งผู้จัดหาสินค้าเหล่านี้ต่างให้การสนับสนุนบาคองโคอย่างต่อเนื่อง
บนพื้นฐานของข้อผูกพันทางด้านคุณภาพ การยึดมั่นในข้อผูกพันทางสัญญา และการชำระเงินทันที
บาคองโคได้รับการสนับสนุนทางด้านปริมาณและการจัดซื้อวัตถุดิบจากผู้จัดหาอย่างทันเวลาเสมอ

การแข่งขันในธุรกิจปุ๋ยในประเทศ

ประเทศเวียดนามคือตลาดที่มีการแข่งขันสูงสำหรับปุ๋ย และเคมีเกษตรกรรม (Agrochemical)
ปัจจุบัน การผลิตของปุ๋ย NPK ในเวียดนาม (การผสมและการอัดเม็ด)
อยู่ในระดับเกินขีดความสามารถ และกำลังมีการวางแผนอีกหลายโครงการสำหรับปีต่อๆ ไป

บาคองโคได้เลือกกลยุทธ์การสร้างความแตกต่างและมุ่งเน้นที่ผลิตภัณฑ์พิเศษ
เพื่อจำกัดความเสี่ยงในการแข่งขัน ในภาพรวม บาคองโคมีสูตรปุ๋ยมากกว่า 50 สูตร
ตั้งแต่สูตรที่ใช้ในตลาดทั่วไปจนถึงสูตรพิเศษเฉพาะ
ซึ่งทำให้มั่นใจได้ว่าบาคองโคยังคงนำหน้าในการแข่งขัน
เนื่องจากโดยทั่วไปแล้วจะมีการผลิตผลิตภัณฑ์เพียง 10-15 ประเภท

บาคองโคมีกระบวนการผลิตหลายระบบ อีกทั้งยังเพิ่มมูลค่าให้กับผลิตภัณฑ์ด้วยกระบวนการผลิตเฉพาะ
เช่น การอัดแน่น (Compaction) USP และการเคลือบปุ๋ยด้วยสารชีวภาพ ด้วยแนวทางนี้
บาคองโคสามารถรักษาชื่อเสียงของผลิตภัณฑ์และภาพลักษณ์ในตลาดในฐานะผู้ให้บริการที่มีคุณภาพสูงและมีการสร้างสรรค์นวัตกรรมอย่างสม่ำเสมอ
และสามารถดำรงส่วนแบ่งตลาดและส่วนต่างกำไร

การส่งมอบปุ๋ยที่ตรงเวลา

ด้วยนโยบายการผลิตแบบทันเวลาพอดีของบาคองโค สินค้าสำเร็จรูปคงคลังจึงมีปริมาณต่ำ
ซึ่งอาจทำให้เกิดความเป็นไปได้สูงขึ้นที่จะส่งมอบสินค้าให้แก่ลูกค้าล่าช้า

บาคองโคจัดการความเสี่ยงนี้โดยใช้แนวทางการจัดการโซ่อุปทานที่ดี
ด้วยการสื่อสารอย่างสม่ำเสมอและมีประสิทธิภาพระหว่างฝ่ายปฏิบัติการขายกับฝ่ายผลิต
โรงงานจะทราบถึงคำสั่งที่เข้ามาล่วงหน้าหลายสัปดาห์
บาคองโคดำรงกำลังการผลิตไว้อย่างสม่ำเสมอ
ร่วมกับแผนการบำรุงรักษาอุปกรณ์และเครื่องจักรเพื่อป้องกันความชำรุดบกพร่อง
ผลิตภัณฑ์ซึ่งผ่านกระบวนการถุงแบบอัตโนมัติและการลำเลียงในขั้นสุดท้าย
จะถูกจัดส่งให้กับลูกค้าโดยเร็ว

ความเสี่ยงด้านอัตราแลกเปลี่ยน

บาคองโคจัดซื้อวัตถุดิบมากกว่าครึ่งจำนวนด้วยสกุลเงินดอลลาร์สหรัฐอเมริกา
และขายสินค้าสำเร็จรูปภายในประเทศเป็นเงินเวียดนาม
จากการที่รัฐบาลเวียดนามได้ลดค่าเงินเวียดนามอยู่เสมอ
ความเสี่ยงด้านอัตราแลกเปลี่ยนจึงยังคงมีอยู่

เนื่องจากเงินเวียดนามไม่ได้เป็นสกุลเงินที่สามารถแลกเปลี่ยนได้โดยทั่วไป
ขอบเขตการใช้จึงมีอยู่จำกัด
ความเสี่ยงทางด้านอัตราแลกเปลี่ยนนี้อาจจัดการได้ด้วยการดำรงสินค้าคงคลังให้ต่ำ
(ตามนโยบายเชิงกลยุทธ์ของบริษัทฯ) และการใช้นโยบายการซื้อขาย/ชำระเงินด้วยเงินสด
เพื่อให้มีหนี้ลูกค้าเป็นศูนย์ แนวทางนี้ช่วยให้บาคองโคสามารถชำระเงินให้แก่ผู้จัดหาสินค้าได้ทันที
และลดความเสี่ยงจากสกุลเงินดอลลาร์สหรัฐอเมริกา

นอกจากนี้ บาคองโคยังส่งออกสินค้าบางประเภท
ซึ่งก่อให้เกิดรายได้ที่เป็นสกุลเงินดอลลาร์สหรัฐอเมริกา
รายได้นี้ใช้ในการชำระเงินให้แก่ผู้จัดหาวัตถุดิบ

ความเสี่ยงที่เกี่ยวข้องกับการปฏิบัติตามกฎข้อบังคับ

รัฐบาลเวียดนามกำหนดมาตรฐานที่เจาะจงสำหรับสูตรปุ๋ยเพื่อคุ้มครองผู้บริโภค
และมีการบังคับใช้บทลงโทษต่าง ๆ ถ้าผลิตภัณฑ์ไม่ได้ผลิตขึ้นตามข้อกำหนดเฉพาะที่ผ่านการทดสอบ
บาคองโคนำเข้าวัตถุดิบจากผู้จัดหาสินค้าในประเทศและต่างประเทศที่เชื่อถือได้
อีกทั้งมีชื่อเสียงในฐานะเป็นผู้ผลิตปุ๋ยที่มีคุณภาพสูง นอกจากนี้
ด้วยแนวทางในการสร้างสรรค์สูตรการผลิต
ผลิตภัณฑ์ของบาคองโคจึงเป็นไปตามหรือเหนือกว่ามาตรฐานต่างๆ ที่รัฐบาลกำหนดไว้เสมอ

ความเสี่ยงด้านการปฏิบัติตามกฎระเบียบ

ความเสี่ยงจากการเปลี่ยนแปลงของกฎระเบียบในประเทศที่บริษัทฯ มีการลงทุน

บริษัทฯ ใช้มาตรการที่เป็นไปได้ทั้งปวงเพื่อป้องกันสถานภาพทางกฎหมายของบริษัทฯ
และป้องกันมิให้ความเสี่ยงทางด้านกฎหมายเกิดขึ้น

โครงการปฏิบัติตามกฎระเบียบได้นำมาใช้กำกับดูแลพนักงานของบริษัทฯ ทั่วโลก
โครงการนี้กำหนดให้พนักงานปฏิบัติตามกฎหมายและแนวทางปฏิบัติ
รวมทั้งให้การอบรมและการสนับสนุนที่เกี่ยวข้องแก่พนักงาน
ซึ่งหัวใจสำคัญของโครงการนี้คือจริยธรรมในการดำเนินธุรกิจของบริษัทฯ
ซึ่งเป็นการกำหนดแนวทางการประพฤติปฏิบัติอย่างมีจรรยาบรรณ
และเสริมด้วยแผนการอบรมและทดสอบ รวมทั้งสายด่วน (Whistle Blow Line)
เพื่อการรายงานการละเมิดที่เกี่ยวข้องกับการปฏิบัติตามกฎระเบียบ

เพียงเท่าที่เป็นไปได้และสามารถปฏิบัติได้ บริษัทฯ
ได้ทำการจำกัดความเสี่ยงที่เกี่ยวกับความรับผิดและความเสียหายด้วยการประกันภัย
โดยประเภทและขอบเขตของการประกันภัยนี้จะได้รับการปรับปรุงเป็นระยะเพื่อให้เป็นไปตามความต้องการ
ณ เวลาปัจจุบัน

ความเสี่ยงด้านสิ่งแวดล้อม อาชีวอนามัยและความปลอดภัย

การที่บริษัทฯ ยึดถือมาตรฐานทางเทคนิคและหลักปฏิบัติขั้นสูง ช่วยลดความเสียหายที่อาจเกิดขึ้นได้
อีกทั้งทำให้มั่นใจถึงการดำเนินงานอย่างต่อเนื่องของเครื่องจักรและอุปกรณ์ บริษัทฯ
ทำการปรับปรุงมาตรการป้องกันเหล่านี้เป็นระยะ บริษัทฯ
มีการตรวจสอบความปลอดภัยทางด้านสุขอนามัยและสิ่งแวดล้อมอย่างเป็นระบบ ณ ที่ทำการทุกแห่ง
บริษัทฯ ลดความเสี่ยงที่เกิดกับบุคคลและสิ่งแวดล้อมด้วยการตรวจสอบและให้คำปรึกษา

ความเสี่ยงจากผลกระทบทางด้านสังคมและชุมชน

เพื่อจัดการความเสี่ยงเหล่านี้ บริษัทฯ
มีการตรวจติดตามและวิเคราะห์ผลกระทบที่การเปลี่ยนแปลงในกฎหมาย
และกฎระเบียบทางด้านสิ่งแวดล้อมและความปลอดภัยที่มีต่อการดำเนินงานของบริษัทฯ บริษัทฯ
ประสานงานอย่างใกล้ชิดกับหน่วยงานของรัฐ
และใช้ข้อมูลที่มีอยู่เพื่อการพัฒนาแผนงานและมาตรการตอบสนอง
รวมทั้งจัดให้มีกิจกรรมชุมชนสัมพันธ์อย่างต่อเนื่องในพื้นที่การดำเนินงานต่างๆ
โดยมุ่งเน้นที่การมีส่วนร่วมของชุมชนอย่างสม่ำเสมอ

ความเสี่ยงด้านการเงิน

ความเสี่ยงทางด้านการเงินหลักๆ ได้แก่ ความเสี่ยงจากอัตราแลกเปลี่ยน
ความเสี่ยงจากอัตราดอกเบี้ย และความเสี่ยงจากคู่สัญญา บริษัทฯ ใช้เครื่องมือทางการเงิน เช่น
สัญญาแลกเปลี่ยนสกุลเงินและอัตราดอกเบี้ย สัญญาซื้อขายเงินตราต่างประเทศ
สัญญากำหนดอัตราแลกเปลี่ยนต่ำสุดและสูงสุด และสัญญาแลกเปลี่ยนที่ราคาจะถูกกำหนดด้วยราคาคงที่
เพื่อจัดการกับความเสี่ยงทางการเงินหลักๆ วัตถุประสงค์ของการใช้เครื่องมือทางการเงินเหล่านี้คือ
เพื่อที่จะลดความไม่แน่นอนของกระแสเงินสดในอนาคตที่เกิดขึ้นจากการเปลี่ยนแปลงของอัตราแลกเปลี่ยน
และเพื่อการจัดการสภาพคล่องของทรัพยากรเงินสด บริษัทฯ
มีนโยบายที่จะไม่เข้าทำธุรกรรมตราสารอนุพันธ์ทางการเงินที่เกี่ยวกับอัตราแลกเปลี่ยนและอัตราดอกเบี้ยเพื่อจุดประสงค์ในการเก็งกำไร

ความเสี่ยงจากอัตราแลกเปลี่ยน

ธุรกิจขนส่งสินค้าระหว่างประเทศทางทะเล ธุรกิจบริการนอกชายฝั่ง ธุรกิจโลจิสติกส์และคลังสินค้า
และธุรกิจ_ปุ๋ยใช้เงินสกุลดอลลาร์สหรัฐอเมริกาเป็นสกุลเงินหลักสำหรับธุรกรรมการค้าและการเข้าซื้อสินทรัพย์
วัตถุประสงค์หลักของบริษัทฯ
คือการเพิ่มรายได้และค่าใช้จ่ายการดำเนินงานในสกุลเงินดอลลาร์สหรัฐอเมริกาอย่างสูงสุด
เพื่อให้มั่นใจถึงสมดุลระหว่างรายได้ที่เป็นเงินตราต่างประเทศกับรายจ่ายด้านการค้า
การเข้าซื้อสินทรัพย์และเงินกู้ที่เป็นเงินตราต่างประเทศ นอกจากนี้
บริษัทฯได้รับเงินกู้ในสกุลเงินดอลลาร์สหรัฐอเมริกา
เพื่อเป็นเงินทุนสนับสนุนธุรกิจและการลงทุนที่ก่อรายได้ในสกุลเงินดอลลาร์สหรัฐอเมริกา
ความเสี่ยงจากอัตราแลกเปลี่ยนที่เหลือได้รับการจัดการโดยตราสารการเงิน เช่น
สัญญาซื้อขายล่วงหน้า และการจัดการเงินฝากในสกุลเงินตราต่างประเทศ

บริษัทฯ ได้เข้าทำสัญญาอนุพันธ์ เช่น
การแลกเปลี่ยนสกุลเงินและอัตราดอกเบี้ยเพื่อกำหนดต้นทุนทางการเงินของบริษัทฯ
สัญญาแลกเปลี่ยนสกุลเงินและสัญญาแลกเปลี่ยนอัตราดอกเบี้ยช่วยป้องกันบริษัทฯ
จากการเปลี่ยนแปลงของอัตราแลกเปลี่ยนและอัตราดอกเบี้ย

ถึงแม้ว่าการดำเนินงานส่วนใหญ่อยู่ในสกุลเงินดอลลาร์สหรัฐอเมริกา สกุลเงินที่บริษัทฯ
ใช้ในการดำเนินงานยังคงเป็นเงินบาท ดังนั้น
จึงมีความเสี่ยงด้านอัตราแลกเปลี่ยนเกิดขึ้นเมื่อมีการทำธุรกรรมในสกุลเงินที่ไม่ใช่เงินบาท
ผลกำไรหรือขาดทุนจากอัตราแลกเปลี่ยนปรากฎอยู่ในหมายเหตุ 30
ของหมายเหตุประกอบงบการเงิน

ความเสี่ยงจากอัตราดอกเบี้ย

บริษัทฯ ได้พยายามที่จะจัดการกับความเสี่ยงต่อความผันผวนของอัตราดอกเบี้ยและลดต้นทุนดอกเบี้ย
โดยความผันผวนของอัตราดอกเบี้ยสามารถลดลงได้ด้วยการบริหารการใช้อัตราดอกเบี้ยทั้งแบบคงที่และลอยตัวสำหรับเงินกู้ยืม
และการใช้ตราสารอนุพันธ์ เช่น การแลกเปลี่ยนอัตราดอกเบี้ยสำหรับเงินกู้ยืมระยะยาว นอกจากนี้
บริษัทฯ
ยังบริหารจัดการระยะเวลาโดยรวมของเงินกู้ยืมอย่างต่อเนื่องโดยให้สัมพันธ์กับกระแสเงินสดจากการดำเนินงาน
กลุ่มบริษัทฯ
มีความเสี่ยงด้านตลาดที่เกี่ยวข้องกับการเปลี่ยนแปลงของอัตราดอกเบี้ยสกุลเงินดอลลาร์สหรัฐอเมริกาสำหรับเงินกู้ในสกุลเงินดอลลาร์สหรัฐเท่านั้นโดยมีอัตราส่วนต่างคงที่ที่ต่ำซึ่งผูกอยู่กับอัตราดอกเบี้ย
LIBOR แบบลอยตัว

ความเสี่ยงจากความผันผวนของราคาน้ำมันเชื้อเพลิง

ความผันผวนของราคาน้ำมันอาจจะมีผลกระทบต่อค่าใช้จ่าย
ในธุรกิจการขนส่งสินค้าแห้งเทกองทางทะเลอย่างมากและอาจส่งผลกระทบต่อผลกำไรของบริษัทฯ
ที่ผ่านมา บริษัทฯ
ได้เข้าทำสัญญากำหนดค่าเงินล่วงหน้าเพื่อตรึงราคาน้ำมันเชื้อเพลิงสัญญารับขนส่งสินค้าล่วงหน้า
วิธีการนี้มีความสำคัญและมีประสิทธิภาพสำหรับการลดความเสี่ยงจากการเปลี่ยนแปลงของราคาน้ำมันเชื้อเพลิงในอนาคตในช่วงระหว่างวันที่ตกลงเข้าทำสัญญาขนส่งสินค้าและวันที่ได้ทำการขนส่งสินค้าจริง
เนื่องจากธุรกิจขนส่งสินค้าแห้งเทกองทางทะเลมีวันเดินเรือที่ราคาค่าขนส่งสินค้าที่กำหนดตายตัวมากขึ้น
ดังนั้นบริษัทฯ
คาดว่าจะทำการป้องกันความเสี่ยงสำหรับความต้องการน้ำมันเชื้อเพลิงที่คาดว่าจะเกิดขึ้นในอนาคตสำหรับสัญญาขนส่งสินค้าระยะยาวแต่ละฉบับ
โดยการเข้าทำสัญญาแลกเปลี่ยนน้ำมันเชื้อเพลิงและสัญญาซื้อขายน้ำมันเชื้อเพลิงล่วงหน้า
ในเวลาที่เจรจาต่อรองสัญญาขนส่งสินค้าระยะยาวแต่ละฉบับ

ความเสี่ยงจากคู่สัญญา

รายได้จากค่าระวางสินค้าแห้งเทกองส่วนใหญ่นั้นลูกค้าจะจ่ายเงินล่วงหน้า
หรือจ่ายก่อนที่ลูกค้าจะได้รับสินค้า สำหรับการขายถ่านหิน
ลูกค้ารายใหญ่เป็นบริษัทมหาชนที่มีความมั่นคงในประเทศไทย
ส่วนการขายถ่านหินให้กับลูกค้าวิสาหกิจขนาดกลางและขนาดเล็กนั้นมีจำนวนไม่มาก บริษัทฯ
ขายปุ๋ยทั้งหมดในรูปแบบเงินสด บริษัทฯไม่คิดว่าความเสี่ยงจากคู่สัญญามีนัยสำคัญ
และต้นทุนในการป้องกับความเสี่ยงดังกล่าวจะมากเกินกว่าผลประโยชน์ที่จะเป็นไปได้ ดังนั้น บริษัทฯ
จึงไม่เข้าทำสัญญาอนุพันธ์ใดๆ สำหรับความเสี่ยงนี้